Vineta Skujiņa

Vineta Skujiņa (iepriekš Vineta Zoldnere un Vineta Poriņa; dzimusi  Rīgā) ir latviešu valodniece, sociolingviste un politiķe. Bijusi 11. Saeimas deputāte, pārstāvot Nacionālo apvienību.

 Biogrāfija 
Dzimusi farmaceites Rūtas Skujiņas (absolvējusi Rīgas Medicīnas institūta Farmācijas fakultāti, ilggadēja aptiekas vadītāja no 1969. līdz 2006. gadam Rīgā) un sabiedriskā darbinieka Inarta Skujiņa ģimenē.

V. Skujiņa ir filoloģijas zinātņu doktore. Viņa absolvējusi Latvijas Universitāti 1994. gadā kā filoloģijas bakalaure un skolotāja latviešu valodas un literatūras specialitātē mazākumtautību skolā, pēc tam studējusi Latvijas Kultūras akadēmijā, ko beigusi ar maģistra grādu kultūras teorijā 1996. gadā. 2003. gadā, aizstāvot disertāciju Latvijas Universitātē, kļuvusi par filoloģijas zinātņu doktori, zinātniskās darbības joma — sociolingvistika.

V. Skujiņa bijusi precējusies ar Rīgas Tehniskās universitātes inženierzinātņu doktoru, asociēto profesoru un vadošo pētnieku telesakaru specialitātē Jurģi Poriņu. Ģimenē uzauguši četri bērni.

V. Skujiņa bija Latvijas Universitātes Latviešu valodas institūta pētniece valodas politikā un sociolingvistikā no 1994. līdz 2011. gadam, kad uzsāka darbu Saeimā. Kopš 1999. gada bijusi vairāku studiju kursu autore un docētāja Rīgas Ekonomikas augstskolā, Latvijas Universitātē, Rēzeknes Augstskolā, bijusi Kultūras ministrijas Konsultatīvās padomes nacionālās identitātes un sabiedrības integrācijas jautājumos, Rīgas Latviešu biedrības Nacionālās identitātes komisijas, Eiropas Komisijas izglītības sadarbības tīklu starpkultūru izglītībā un aktīvā pilsoniskuma veicināšanā dalībniece. No 2002. līdz 2011. gadam bijusi Latvijas Universitātes Multikulturālās izglītības centra direktore.

Viņas jaunākā monogrāfija "Valsts valoda daudzvalodīgajā sabiedrībā: individuālais un sociālais bilingvisms Latvijā" izdota 2009. gadā un kļuvusi par populāru pētījumu mūsdienu valodniecībā.Atvērs V.Poriņas monogrāfiju par bilingvismu Latvijā. Diena.lv

Viņai ir vairāk kā 80 publikāciju, no kurām 13 ir monogrāfijas un monogrāfiska tipa izdevumi par latviešu valodas apguvi, valodas politiku, starpkultūru izglītības jautājumiem,V.Poriņas CV no Saeimas interneta mājaslapas piemēram, "Valsts valoda daudzvalodīgajā sabiedrībā: individuālais un sociālais bilingvisms Latvijā" (2009), Intercultural Education. Teacher Training Needs from an European Perspective/ Educación intercultural/ Necesidades de formación del profesorado desde una perspectiva europea (2006); "INTER: ceļvedis interkulturālās izglītības realizācijai skolās" (2006), "Latvijas valodas politikas analīze: ekonomiskie aspekti." (2001), "Tu spēlē, lai runātu" (1996) u. c.

Kopš 1995. gada ar referātiem par Latvijas valodas situāciju, latviešvalodīgo diskrimināciju Latvijā un starpkultūru jautājumiem V. Skujiņa uzstājusies konferencēs, kongresos 20 pasaules valstīs Eiropā, kā arī Ziemeļamerikā un Dienvidamerikā (Kanādā, Ekvadorā, Meksikā, Kolumbijā).

Plašu rezonansi sabiedrībā guva V. Skujiņas 2010. gada publikācija "Eiropas Savienība šokā: pētījums Latvijā atklāj latviski runājošo diskrimināciju".

 Politiskā darbība 
2011. gadā iestājusies partijā "Visu Latvijai!" un veiksmīgi kandidējusi 11. Saeimas vēlēšanās no Nacionālās apvienības saraksta. Vēlēšanu kampaņas laikā viņa bija izvirzīta kā Nacionālās apvienības kandidāte izglītības un zinātnes ministres amatam.

Saeimā darbojās kā Izglītības, kultūras un zinātnes komisijas priekšsēdētājas biedre, Pieprasījumu komisijas deputāte, Okupācijas muzeja atbalsta grupas deputāte, vadīja EDSO Parlamentu Asamblejas Latvijas delegāciju.

Uzmanību veltījusi arī drošības un aizsardzības jautājumiem, tostarp kā EDSO Parlamentārās asamblejas Latvijas delegācijas vadītāja kopīgi ar Latvijas Ārpolitikas institūtu 2014. gada augustā Rīgā rīkojot konferenci "Nacionālā un starptautiskā drošība pēc Krimas okupācijas" un 2013. gada maijā "EDSO drošības kopiena no Vankūveras līdz Vladivostokai: ilūzija vai realitāte?".

2014 . gadā V. Skujiņa nesekmīgi kandidēja 12. Saeimas vēlēšanās. Tāpat ievēlēšanai pašvaldībā pietiekošu vēlētāju atbalstu neguva 2017. gada pašvaldību vēlēšanās, kandidējot uz vietu Rīgas domē.

 Atsauces 

 Ārējās saites 

 CVK profils 

Kategorija:1970. gadā dzimušie
Kategorija:Rīgā dzimušie
Kategorija:Latvijas valodnieki
Kategorija:11. Saeimas deputāti
Kategorija:Latvijas Universitātes absolventi